A TANÁCS 456/2006/EK RENDELETE
(2006. március 20.)
a szárított takarmány piacának közös szervezéséről szóló 1786/2003/EK rendelet helyesbítéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 36. cikkére és 37. cikke (2) bekezdésének harmadik albekezdésére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az 1786/2003/EK rendelet (2) szövege számos hibát tartalmaz.
(2)
A Kombinált Nómenklatúra módosítása következtében az említett rendelet 1. cikkében a 1214 90 91 és a 1214 90 99 KN-kódok helyébe a 1214 90 90 KN-kódot kell léptetni.
(3)
Az említett rendelet 5. cikkének (1) bekezdésében a 4 855 900 tonna maximális garantált mennyiséget 4 960 723 tonna maximális garantált mennyiségre, az 5. cikk (2) bekezdésében felsorolt nemzeti garantált mennyiségek összegére kell cserélni.
(4)
Az említett rendelet 6. cikkének első albekezdését a maximális garantált mennyiség túllépése esetén a támogatás csökkentésére alkalmazandó módszer egyértelmű leírása érdekében újra kell szövegezni. Ugyanezen cikk második albekezdésében valamennyi nyelvi változatot össze kell hangolni annak érdekében, hogy ugyanazt a terminológiát használják azon elv megfogalmazására, miszerint a maximális garantált mennyiség túllépése esetén a költségvetési kiadások növelése nem lehetséges.
(5)
Az 1786/2003/EK rendeletet ennek megfelelően helyesbíteni kell.
(6)
Tekintettel arra, hogy e helyesbítések nincsenek kedvezőtlen hatással a gazdasági szereplőkre, e rendeletet az 1786/2003/EK rendelet alkalmazásának időpontjától kell alkalmazni,
ELFOGADTA EZT A RENDELETET:
1. cikk
Az 1786/2003/EK rendelet a következőknek megfelelően kerül helyesbítésre:
1.
Az 1. cikkben szereplő táblázat első oszlopának a) pontjában az „ex 1214 90 91” és „ex 1214 90 99” KN-kód helyébe az „ex 1214 90 90” KN-kód lép.
2.
Az 5. cikk (1) bekezdésében szereplő „4 855 900” tonna maximális garantált mennyiség helyébe „4 960 723” tonna maximális garantált mennyiség lép.
3.
A 6. cikk szövege helyébe a következő lép:
„6. cikk
Ha egy gazdasági évben annak a szárított takarmánynak a mennyisége, amelyre a 4. cikk (2) bekezdés értelmében támogatást igényeltek, meghaladja az 5. cikk (1) bekezdésében meghatározott maximális garantált mennyiséget, úgy azon egyes tagállamokban, ahol a termelés meghaladja a garantált nemzeti mennyiséget, a támogatást a kiadások olyan arányú csökkentésével kell csökkenteni, amelyet a túllépések összegében az adott tagállam túllépése képvisel.
A csökkentés mértékét a 18. cikk (2) bekezdésében említett eljárással összhangban olyan szintben kell megállapítani, amely biztosítja, hogy az euróban kifejezett költségvetési kiadás nem haladja meg azt az összeget, amelyet akkor kaptak volna, ha a maximális mennyiséget nem lépik túl.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2005. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. március 20-án.